Izvor: REUTERS/Marko Đurica

Ministar kulture i informisanja Vladan Vukosavljević izjavio je, za uskršnji broj Pravoslavlja, kako smatra da urne naučnika Nikole Tesle i Mihajla Pupina treba da budu pohranjene pod okriljem hrama Svetog Save.

"Reč je o ideji nacionalnog i duhovnog jedinstva", rekao je Vukosavljević u intervjuu za novinare Srpske patrijaršije.

On je naveo da su u Vestminsterskoj opatiji u Londonu sahranjeni Isak Njutn i Čerls Darvnin, koji sa Anglikanskom crkvom nisu imali veliku bliskosti, ali je Crkva pokazala mudrost i oni zajedno počivaju u sakralnom objektu. Istu takvu mudrost pokazala je i Srpska pravoslavna crkva, kada je omogućila da u porti Saborne crkve počivaju Vuk Karadžić i Dositej Obradović.

"U ovom trenutku još ima kontroverzi, ali mislim da ćemo kroz otvoren dijalog, imajući srpske istorijske, kulturne, moralne i etičke inrerese, toj ideji pružiti zasluženu pažnju zbog generacije Srba koji dolaze", rekao je Vuksavljević.

Vukosavljević je rekao i da su kosovsko predanje i istorija srpskog naroda na Kosovu i Metohiji jedan od najvažnijih elemenata našeg ukupnog istorijskog sećanja.

"To je istorijski, ideološki, etički i moralni osnov za naše postojanje u budućnosti", naglasio je Vukosavljević.

Vukosavljević je izjavio i da "Srbija nikad u svojoj istoriji nije imala strateški dokument koji se tiče kulturnog razvoja".

"Treba definisati pitanje srpskog kulturnog jezgra, pitanje sprskog kulturnog prostora, pitanje zakona i propisa, gde smo u strateškim poljima zaštite kulturnog nasleđa i šta je država dužna da učini kako bi se situacija u našoj kulturi popravila", naglasio je Vuksavljević u intrevjuu za Pravoslavlje.





